El Conservatori finalitza el segon trimestre amb diferents concerts i audicions, a més d’una ‘Passejada Musical’
02 de març 2023

![](/media/1agbu4b2/c_cartelconservatorio.jpg?width=850&height=566.9886363636364)

La setmana que ve, del 6 al 10 de març, l’alumnat del Conservatori Professional de Música Joaquín Rodrigo de Sagunt realitzarà les audicions i concerts del segon trimestre d’este curs, 2022-2023. A més, el divendres hi haurà un Passeig Musical per diferents localitzacions de Sagunt.

La primera de les dates, dilluns 6, hi haurà audicions d’aula al Conservatori. L’hora encara està per determinar depenent de cada especialitat. Els dies 7 i 8, hi haurà audicions de solistes i grups de cambra al Conservatori, els dos dies a les 16.30 hores.

El dijous, 9 de març, hi haurà un concert de l’Orquestra, la Big Band i la Banda a l’Auditori Joaquín Rodrigo de Sagunt. L’hora del concert és a les 19.00. El concert començarà amb l’Orquestra, que interpretarà la _Dansa dels acròbates La donzella de Neu_ (Rimsky-Korsakow, amb arranjament de Sandra Dackow); _l’Impromptu para cuerdas, op.5_ (J. Sibelius); i per a acabar el _Preludi i allegro, en estil de Pugnani_, (F. Kreisler), amb la violinista Claudia Martínez com a solista. Els directors de l’orquestra seran Francisco Hernández i Mª José Canet. Així mateix, la Big Band, dirigida per Francisco Garfella, interpretarà els temes _Work Son_ (Nat Adderley, amb arranjament de Erik Morales); _City Dock_ (W. S. Ragsdale); _Cry me a river_ (A. Hamilton); i _Orange color sky_ (M. DeLugg & W. Stein, amb arranjament de R. Holmes). Finalment, la Banda tocarà les peces _Saxflight_ (A. Crepin), amb el saxofonista Sergio Garfella com a solista; _Ross Roy_ (J. De Haan); i _Chic Mambo i Numen_ (R. Doménech). La banda interpretarà les obres davall les batutes de Mónica Navarro, J. Ignacio Ruiz i Rafael Doménech.

![](/media/pbljkrfb/c_josé-manuel-tarazona-compromís.jpg?width=351&height=234&mode=max)El regidor delegat d’Educació, Josep Manuel Tarazona, ha indicat sobre estos concerts del segon trimestre del curs que es tracta «**d’una programació molt completa**». A més, ha destacat que «**vinculat al 8 de Març, com a novetat, hem preparat una ruta musical, amb grups de cambra per diferents places de Sagunt que dedicarem a dones vinculades a Sagunt».**

En este sentit, com a colofó del trimestre, hi haurà un Passeig Musical per Sagunt. L’eixida es realitzarà en la plaça de la Travessa a les 17.30 h, amb un quintet clàssic que interpretarà la _Fuga Op.84 nº3_ (G. Fauré). Continuarà per la plaça Cronista Chabret amb un trio de dolçaines que tocaran al voltant del monument a Josep Romeu la peça _Almudenya valseando_ (G. Camarelles) i un trio de percussió, en l’escenari de la mateixa plaça, _el Trio per uno – 1r moviment_ (N. J. Zvkovic). La quarta parada serà a la plaça Major amb un trio de dos clarinets i un piano, que interpretaran les peces _Romance_ (H. Klosé) i _Espérance_ (K. Czemy).

![](/media/hnlogn4v/c_mapapassejadamusical.png?width=819&height=536)

La Passejada musical farà la seua quinta parada a la plaça de la Trinitat, on un quintet de saxòfons tocarà _Gran Quatour Concertant Op. 79_ (J. B. Singelée) i _Original Rags_ (Scott Joplin). La següent serà la plaça de l’Antiga Moreria amb un quintet de metall interpretant _Air et scherzo_ (G. F. Haendel) i _Water Music_ (A. Schmutz). Finalment, a la sèptima parada hi haurà un octet de metall, també a la plaça de l’Antiga Moreria, que tocarà _A song for Japan_ (S. Verheist) i _Classical Medley_ (J. Hun).

El regidor d’Educació ha convidat tota la ciutadania a estes cites musicals amb l’alumnat del Conservatori. «**Sagunt també és Ciutat Educadora gràcies a la qualitat educativa i activitats que porta endavant el nostre Conservatori Joaquín Rodrigo de Sagunt**», ha puntualitzat Tarazona.

![](/media/gbqpbsnj/c_conservatorio-semana-cultural.jpg?width=374&height=529&mode=max)![](/media/vmnnpcjg/c_conservatorio-semana-cultural2.jpg?width=375&height=530&mode=max)

*   [](http://www.facebook.com/sharer.php?u=https://aytosagunto.es/va/actualitat/el-conservatori-finalitza-el-segon-trimestre-amb-diferents-concerts-i-audicions-a-mes-d-una-passejada-musical/ "Facebook")
*   [](http://twitter.com/share?url=https://aytosagunto.es/va/actualitat/el-conservatori-finalitza-el-segon-trimestre-amb-diferents-concerts-i-audicions-a-mes-d-una-passejada-musical/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-conservatori-finalitza-el-segon-trimestre-amb-diferents-concerts-i-audicions-a-mes-d-una-passejada-musical/ "Linked In")
*   [](mailto:?body=https://aytosagunto.es/va/actualitat/el-conservatori-finalitza-el-segon-trimestre-amb-diferents-concerts-i-audicions-a-mes-d-una-passejada-musical/)